กองK-INDIAแจ่มแค่2เดือนปันผล2%
กสิกรไทย โชว์ฝีมือกองทุน K-INDIA ลงทุน 2 เดือน ปันผล 2% ชี้ผู้จัดการกองทุนเลือกหุ้นโตสวนทางตลาดหุ้นอินเดียร่วง
8 ส.ค. 2554

กสิกรไทย โชว์ฝีมือกองทุน K-INDIA ลงทุน 2 เดือน ปันผล 2% ชี้ผู้จัดการกองทุนเลือกหุ้นโตสวนทางตลาดหุ้นอินเดียร่วง 
น.ส.เบญจรงค์ เตชะมวลไววิทย์ ผู้บริหารฝ่ายจัดหาผลิตภัณฑ์พิเศษและบริหารทรัพย์ส่วนบุคคล บริษัทหลักทรัพย์จัดการกองทุน (บลจ.) กสิกรไทย กล่าวว่า บริษัทเตรียมจ่ายเงินปันผลกองทุนเปิดเค อินเดีย หุ้นทุน (K-INDIA) สำหรับผลการดำเนินงานตั้งแต่วันที่ 2 มิ.ย.-31 ก.ค. 2554 ในอัตรา 0.2 บาทต่อหน่วย หรืออัตราผลตอบแทนของเงินปันผลอยู่ที่ 1.92%
“กองทุน K-INDIA จัดตั้งไปเพียง 2 เดือนเศษ แต่เห็นได้ชัดเจนว่าผลการดำเนินงานอยู่ในเกณฑ์ที่น่าพอใจ โดยกองทุนมีผลการดำเนินงานตั้งแต่จัดตั้งถึงสิ้นเดือน ก.ค. เท่ากับ 3.91% สวนทางกับผลตอบแทนจากดัชนีตลาดหุ้นอินเดีย BSE100 ซึ่งติดลบ 1.61% แสดงให้เห็นถึงความสามารถในการคัดเลือกหุ้นขนาดกลางและเล็กที่มีศักยภาพของผู้จัดการกองทุนหลัก” น.ส.เบญจรงค์ กล่าว
ทั้งนี้ บลจ.กสิกรไทย คาดว่า ธนาคารกลางประเทศอินเดียน่าจะขึ้นดอกเบี้ยอีก 2 ครั้งในปีนี้ เนื่องจากอัตราเงินเฟ้อใกล้จะถึงจุดสูงสุดแล้ว